ET Euroopa Liidu Teataja L 132/40

EFTA JÄRELEVALVEAMETI OTSUS

nr 29/07/COL,

19. veebruar 2007,

millega kiidetakse heaks Norra esitatud kava loomaaedades peetavate lindude ennetavaks vaktsineerimiseks kõrge patogeensusega linnugripi vastu

EFTA JÄRELEVALVEAMET,

VÕTTES ARVESSE Euroopa Majanduspiirkonna lepingut, eriti selle artiklit 109 ja protokolli nr 1,

VÕTTES ARVESSE EFTA riikide vahelist lepingut, millega asutatakse EFTA järelevalveamet ja kohus, eriti selle artikli 5 lõike 2 punkti d ja protokolli nr 1,

VÕTTES ARVESSE EMP lepingu I lisa I peatüki punktis 3.1.5a nimetatud akti – Nõukogu direktiiv 2005/94/EÜ, 20. detsember 2005, linnugripi tõrjet käsitlevate ühenduse meetmete ning direktiivi 92/40/EMÜ kehtetuks tunnistamise kohta (1) –, mida on kohandatud EMP lepinguga selle protokolli nr 1 alusel, eriti kõnealuse direktiivi artikli 56 lõiget 2 ja artikli 57 lõiget 3,

VÕTTES ARVESSE EMP lepingu I lisa I peatüki sissejuhatuses nimetatud menetluste kohaselt Norra suhtes kohaldatavat akti – Komisjoni otsus 2006/474/EÜ, 6. juuli 2006, millega sätestatakse meetmed A-tüüpi gripiviiruse alatüübi H5N1 põhjustatud kõrge patogeensusega linnugripi levimise ennetamiseks liikmesriikide loomaaedades ja heakskiidetud asutustes, instituutides või keskustes peetavatel lindudel ning millega tunnistatakse kehtetuks otsus 2005/744/EÜ, (2)

VÕTTES ARVESSE EFTA järelevalveameti 14. veebruari 2007. aasta otsust nr 22/07/COL, millega kolleegiumi pädevale liikmele tehakse ülesandeks otsus vastu võtta, kui otsuse eelnõu on kooskõlas EFTA veterinaarkomitee arvamusega,

ning arvestades järgmist:

Linnugripp on kodulindude ja lindude nakkav viirushaigus, mis põhjustab suremust ja häireid, võib kiiresti omandada episootilised mõõtmed, kujutada endast tõsist ohtu loomade ja inimeste tervisele ning vähendada järsult kodulinnukasvatuse tasuvust.

Arvestades, et loomaaedades, heakskiidetud asutustes, instituutides või keskustes peetavad linnud elavad vangistuses ja ei puutu tavaliselt kokku kodulindude või teiste vangistuses elavate lindudega ning ei ole seetõttu kodulindude ja teiste vangistuses elavate lindude jaoks nakkusohtlikud, ning arvestades loomaaedades peetavate lindude väärtusega, on nende lindude ennetav vaktsineerimine kohane lisaennetusmeede.

Direktiiviga 2005/94/EÜ on kehtestatud muu hulgas vangistuses peetavate lindude, nagu loomaaedades peetavate lindude linnugripi vastane vaktsineerimine ning on sätestatud, et EMP EFTA riigid esitavad EFTA järelevalveametile heakskiitmiseks kodulindude ja teiste vangistuses peetavate lindude ennetava vaktsineerimise kava.

Otsusega 2006/474/EÜ on kehtestatud teatavad bio-ohutusmeetmete nõuded, et ennetada liikmesriikides A-tüüpi gripiviiruse alatüübi H5N1 põhjustatud kõrge patogeensusega linnugripi levikut loomaaedades, heakskiidetud asutustes, instituutides ja keskustes peetavatele lindudele, et kaitsta looduslikku loomastikku ja säilitada bioloogilist mitmekesisust.

Otsusega 2006/474/EÜ on samuti ette nähtud eeskirjad loomaaedades, heakskiidetud asutustes, instituutides ja keskustes peetavate lindude ennetava vaktsineerimise suhtes, mida EMP EFTA riigid peaksid järgima, kui nad peavad asjakohaseks selliseid linde vaktsineerida, ning on sätestatud, et EMP EFTA riigid esitavad EFTA järelevalveametile loomaaedades peetavate lindude vaktsineerimise kava.

EFTA järelevalveamet on tihedas koostöös Euroopa Komisjoniga vaadanud läbi Norra poolt kooskõlas direktiiviga 2005/94/EÜ ja otsusega 2006/474/EÜ esitatud linnugripi vastase ennetava vaktsineerimise kavad ning seepärast on asjakohane need heaks kiita.

Käesolevas otsuses esitatud meetmed on kooskõlas EFTA järelevalveametit abistava EFTA veterinaarkomitee arvamusega,

ON VASTU VÕTNUD KÄESOLEVA OTSUSE:

1. Kava loomaaedades peetavate lindude ennetavaks vaktsineerimiseks kõrge patogeensusega linnugripi vastu, mille Norra esitas 15. mail 2006 kooskõlas direktiivi 2005/94/EÜ artikli 56 lõikega 2 ja otsuse 2006/474/EÜ artikliga 4, kiidetakse heaks.

2. EMP lepingu artikli 109 lõike 2 kohaselt edastab EFTA järelevalveamet Norra esitatud ennetava vaktsineerimise kava ja selle võimalikud muudatused Euroopa Komisjonile.

3. Käesolev otsus jõustub 19. veebruaril 2007.

4. Otsus on autentne inglise keeles.

Brüssel, 19. veebruar 2007 EFTA järelevalveameti nimel esimees Bjørn T. GRYDELAND direktor Niels FENGER

(1) ELT L 10, 14.1.2006, lk 16.

(2) ELT L 187, 8.7.2006, lk 37.